La Bibia piemontèisa/Testament Vej/Geremia/Geremia 13


Geremìa

13

La s-cirpa ‘d lin ruinà 

Sossì a l’é lòn che Nosgnor a l’ha dime: “ Va a catete na s-cirpa 'd lin e butëtla ai fianch sensa mai netiela”. A l’é parèj che mi i l'hai catà na s-cirpa, conform a l'istrussion ëd Nosgnor e i son butamla an sij ren. 

Antlora për la sconda vira a l'é rivame la paròla 'd Nosgnor. A l’ha dime: “Ciapa la s-cirpa ch’it l'has catà e 't pòrte ai fianch, va dun-a a Perat e stërmla ant na chërpura 'd na pera”!. Përparèj i l'hai fàit e i l'hai stërmala a Perat, com a l'avìa comandame 'l Signor ëd fé. Vàire di apress Nosgnor a l'ha dime: “Àlvte, va a Perat e arpija da là la s-cirpa ch'i l'avìa ordinate dë stërmé. E mi i son andàit a Perat, i l'hai sercà e trovà la s-cirpa ant  ël pòst andova ch’i l'avìa stërmala: e varda-lì, la s-cirpa a l'era marsa, pa pì bon-a a nen.

Antlora Nosgnor a l’ha dime: A dis ël Signor: ‘An costa manera i farai marsé la glòria esaltà 'd Giuda e Gerusalem. Costa gent grama, ch'as arfuda dë scoté mie paròle, ch'as compòrta conform a soa testardarìa 'd sò cheur e ch’a-j va dapress a d'àutri dio për servìje e adoreje, a vnirà a esse parèj ëd costa s-cirpa ch’a serv pì a nen. Përchè, dla midema manera che sta s-cirpa a aderiss ai fianch ëd n'òm, parèj mi i l'avìa vorsù che tuta la ca d'Israel e tuta cola 'd Giuda a më stèissa tacà  - paròla dël Signor - përchè mi i ‘ntendìa 'd feje mè pòpol special, mia fama, mia làuda e mè orgheuj. Ma lor a l'han pa scotame.

Adess dije a sta gent: ‘Ël Signor Dé d'Israel a dis përparèj: Tùit ij bocaj a l'han da esse ampinì ëd vin. Se lor, tutun, at disèisso: ‘Nojàutri i savoma pro che tùit ij bocaj a l'han da esse 'mpì ‘d vin!’. Antlora ti 't-j rëspondras: ‘Nosgnor a parla parèj: ‘Vardè che mi i farai dventé confus ëd ment coma ‘d ciocaton tuta la gent ëd cost pais, ancaminand dai rè astà an sël tròno ëd David, ij sacerdòt, ij profeta e tùit j'abitant ëd Gerusalem. Peui i jë s-ciaprai a tòch, l’un contra l'àutr, fin-a ij pare contra ij fieuj - a dis Nosgnor - i l'avrai gnun-a compassion, i-j risparmierai pa, nì i l'avrai misericòrdia ant ël dëstrùvje’”.

Amonission contra l’orgheuj 

Antlora mi i l'hai dije a la gent ëd Giuda: ‘Scoté da bin e doverté bin j’orije! Gnun-a arogansa! Përchè ‘l Signor a l’ha parlà. Deje glòria al Signor vòst Dé, anans che a-i riva l'ëscurità ancreusa  e che ij vòstri pè a vado a antrapesse an sle montagne, antramentre ch'a cala la neuit -  vojàutri i spetèreve la lus, ma chiel a la farà vnì top e ëscurità s-ciassa! Ma se voi i dareve pa da ment, mi i piorerai dë stermà dëdnans ëd vòstra babìa; mè euj a së slingueran mèr përchè lë strop ëd Nosgnor a sarà dëportà.

Nosgnor a l'ha dime: “Dije al rè e a l'argin-a mare: ‘Calé giù da vòst tròno e sté setà ant la póer, përchè vòstra coron-a 'd glòria a sarà tòst rancà vìa da vòstre teste’. Blocà a son le pòrte dle sità dël mesdì ëd Giuda: gnun a-j doverta. Tut Giuda a sarà fàit përzoné e deportà: vera, a saran tuti deportà. 

Peuj mi i l’hai dit: “Àussa j'euj e bèica ij nemis ch’a rivo da tramontan-a. Andov' é-lo  lë strop ch’a l'era state afidà? Andova ch’a son le feje ch’it në dasìe tant ëd blaga? Còs diras-to ant ël moment che a saran butà dzora 'd ti tanme cap, pròpi coj che ti midem it l'avie costumaje a esse tò amis e alià? At ciapran pa ij dolor dëscobi parèj ëd na pajolanta? Se it diras drinta 'd ti: ‘Për che motiv am riva tut sòn? Përchè pròpi mi i son tratà parèj ëd na fomna adùltera an dësgrassia, ch’a l’han s-ciancaje la vesta e che soe vërgògne a son ëstàite butà al ciàir? Lòn at càpita për motiv dij tò tanti pëccà. Miraco che n'Etìop a cangia soa pel o un leopard ch’a l'é giajolà a s-ciairiss? Dla midema manera, podries-to fé 'l bin ëdcò vojàutri, combin costumà a fé dël mal?”.

Nosgnor a dis: “Për lòn iv dësperdrai parèj dla paja che 'l vent dël desert as pòrta via, Costì a l’é tò destin, la part ch’a l'é staita destinà a ti da mi - oràcol dël Signor - përchè it l'has dësmentiame e it l’has fidate a ‘d dio busiard. A l’é parèj che mi i sverserai toe vestimente fin-a an fàcia, tant che toa onta a sìa ‘dnans a j’euj ëd tuti tanme n’adùltera an disgrassia. Gent ëd Gerusalem! Mi i l’hai bin vëddù ij tò adulteri, toa prostitussion ësfacià, e toa anvìa libidinosa për d’àutri dio! I l’hai bin vëddù lòn ch’it fasìe, n’idolatrìa da fé scheur, an sle colin-e e për le pian-e. Maleur a ti, Gerusalem. Vàire ancora it seguiteras a esse antamnà parèj?

Nòte 

Bibia
Testament Vej
Geremia